
	[bookmark: nev]TÉNAI KINCSŐ NÓRA
tenaikincso2@gmail.com
Óvodapedagógus alapszak
BA, 5. félév
Nyíregyházi Egyetem

	
[bookmark: _GoBack]






Témavezető:
	Dr. Nagy Balázs
adjunktus, NYE




Duplafedelű lírai művek az óvodában 

A kortárs gyermeklíra sokszínű, innovatív, megújuló. Központjában áll a kaland, a játék.
A játék, amely a felnőttlétet szintén végigkíséri. Legyen az nyelvjáték, vagy szövegjáték, ezen
művek a felnőtt- és gyermekirodalom között képződött válaszfalat ívelik át, többletet nyújtva a
felnőtt olvasó részére.
Dolgozatom célja a kortárs gyermekversek „duplafedelű” mivoltának vizsgálata, illetve
a kortárs gyermeklíra tulajdonságainak feltérképezése, ezen belül a szórakoztatás és a didaktika
egyidejű jelenlétének bizonyítása a jelenkori gyermekeknek szánt költeményekben. További
célkitűzéseim között szerepelt, hogy szót ejtsek az óvodapedagógus szerepének fontosságáról,
illetve a mai gyermeklíra helyzetéről az óvoda intézményében. Mindezek elérése érdekében
munkám egy elméleti szegmensből és egy empirikus kutatásból áll. Az elméleti részben
szövegelemzést végeztem, az utóbbi során pedig online kérdőív segítségével értem el célzott
közegemhez.
A dolgozat irodalmi áttekintést nyújt a gyermekirodalom fogalmáról, ezen belül
kiváltképp a gyermekversről, annak sajátosságairól. A továbbiakban a „duplafedelű könyv”
fogalmának feltárása, majd a szórakoztatás és a tanító jelleg vizsgálata következik. Az elméleti
kutatást az óvodapedagógus irodalmi élményközvetítő szerepének ismertetése zárja. Végül a
kérdőíves kutatás és az eredmények kiértékelése következett.
Hipotéziseim beigazolódni látszanak, eszerint a kortárs gyermeklírában erőteljes a
felnőtt befogadót is megszólító szándék, illetve a mai gyermekversek szórakoztató célzata nem
zárja ki a didaktikusságot. Empirikus kutatásom eredménye az is, hogy napjaink
óvodapedagógusaink körében nem eléggé kedvelt a kortárs gyermeklíra, melyből a
népszerűsítés szükségességére következtethetünk.



